Okresná prokuratúra Senica 
Janka Kráľa 735, 905 45 Senica 	

Sp. zn. : Pv 334/11/2205	Senica, 26.1.2012
EEČ : 2-19-7-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátor Okresnej prokuratúry Senica
Rozhodnutie:
Podľa § 215 odsek 1 písmeno g Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 30.12. 2011 vyhlásil, že spáchal skutok spočívajúci v tom, že dňa 15.4. 2011 asi o 12.40 h na Dlhej ulici v Senici, pred križovatkou ulíc Dlhá a Priemyselná viedol osobné motorové vozidlo zn. VW Golf, ev. č. XXXXX, pričom sa nevenoval dostatočne vedeniu vozidla a nesledoval situáciu v cestnej premávke a následne narazil do pred ním stojaceho osobného motorového vozidla zn. Seat Cordoba, ev. č. XXXXX, ktoré viedol XXXXX a pri náraze došlo k posunutiu vozidla Seat smerom dopredu do stojaceho nákladného motorového vozidla zn. Mercedes - Benz, ev. č. XXXXX s návesom zn. Panav, ev. č. XXXXX, a pri náraze  vodič vozidla Seat Cordoba XXXXX, XXXXX, trvale bytom XXXXX XXXXX utrpel pomliaždenie a podvrtnutie mäkkých tkanív chrbta a hrudnej chrbtice s dobou liečenia 1 týždeň a jeho spolujazdkyňa XXXXX, XXXXX, trvale bytom XXXXX 104 utrpela pomliaždenie prednej hrudnej steny a podvrtnutie krčnej chrbtice s dobou liečenia 3 týždne, čím týmto konaním XXXXX porušil ustanovenie § 17 ods. 1 zák. č. 8/2009 Z. z. o cestnej premávke v znení neskorších predpisov
Právna veta:
Podľa § 215 ods. 1 písm. g) Trestného poriadku

trestné stíhanie proti obvinenému XXXXX pre vyššie opísaný skutok naplňujúci znaky prečinu ublíženia na zdraví podľa § 158  Trestného zákona

z a s t a v u j e m.

Odôvodnenie:
 V uvedenej trestnej veci poverený príslušník Okresného riaditeľstva PZ v Senici, Okresného dopravného inšpektorátu XXXXX uznesením pod ČVS: ORP-35/DI-SE-2011 zo dňa 14.5. 2011 podľa § 199 ods. 1 Trestného poriadku začal trestné stíhanie pre prečin ublíženia na zdraví podľa § 158 Trestného zákona.

Následne poverený príslušník Okresného riaditeľstva PZ v Senici, Okresného dopravného inšpektorátu XXXXX uznesením pod ČVS: ORP-35/DI-SE-2011 zo dňa 20.7. 2011 podľa § 206 ods. 1 Trestného poriadku vzniesol obvinenie XXXXX pre prečin ublíženia na zdraví podľa § 158 Trestného zákona, na skutkovom základe uvedenom vo výroku tohto uznesenia. 

	Preskúmaním súvisiaceho spisového materiálu som zistil, že obvinený XXXXX sa svojím konaním dopustil spáchania prečinu ublíženia na zdraví podľa § 158 Trestného zákona, pričom ide o prečin, za ktorý Trestný zákon ustanovuje trest odňatia slobody až na 1 /jeden/ rok, teda horná hranica trestu odňatia slobody pri tomto trestnom čine neprevyšuje hornú hranicu trestu odňatia slobody uvedenú v § 220 ods. 1 Trestného poriadku. 

Obvinený XXXXX a poškodení XXXXX, XXXXX a XXXXX uzavreli dňa 30.12. 2011 pred probačným a mediačným úradníkom Okresného súdu v Senici XXXXX, CSc. zmier, v ktorom poškodená XXXXX, vyhlásila, že jej nároky na náhradu škody v predmetnej veci boli plne uspokojené, pričom poškodení XXXXX a XXXXX vyhlásili, že náhradu škody nežiadajú. 
 
Obvinený XXXXX slobodne, vážne, zrozumiteľne a určito vyhlásil, že spáchal skutok, pre ktorý je trestne stíhaný. Dňa 30.12. 2011 zložil na účet Krajskej prokuratúry Trnava peňažnú sumu vo výške 60 € určenú na všeobecne prospešné účely, a to vo výške 30 € na pomoc obetiam trestnej činnosti a vo výške 30 € Zariadeniu sociálnych služieb XXXXX, n.o., Štefánikova 1598/11 B, XXXXX, IČO: 36 084 603. Táto suma nie je zrejme neprimeraná závažnosti spáchaného trestného činu.

Obvinený XXXXX a poškodení XXXXX, XXXXX a XXXXX súhlasili s uzatvorením zmieru.

Vzhľadom na povahu a závažnosť spáchaného trestného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že rozhodnutie o schválení zmieru a zastavení trestného stíhania je dostačujúce. 

Preto som rozhodol tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu sťažnosť nie je prípustná. 

Mgr. Marián Michnica
prokurátor